I 1936 kjøpte Helge sammen med broren Øistein ishavsskuta «Skandfer», som gikk til Kvitsjøen på selfangst noen år. I åra 1942–44 gikk skuta i erstatningsrute langs Finnmarkskysten. Etter krigen var det behov for fornyelse av fangstflåten, og fire av Jakobsen-brødrene stifta da rederiet Norfisk med skuter som «Norsel», «Norbjørn» og «Norvarg». Rederiet dreiv også bulkfart utenriks med skipa «Norbulk», «Norbu», «Norbega» og «Norborn».